Siden den 15. marts, hvor Alice Søjdis Jepsen døde efter et hårdt og svært sygdomsforløb, har hendes datter, Pia Gregersen, kæmpet for at indfri sin mors sidste ønske. At blive begravet i Abildgård Kirke, hvor hun i 13 år har deltaget i dets arrangementer - både som frivillig og korsanger, og hvor hendes anden datter iøvrigt ligger begravet. - Hun er selv gift i kirken, og samtidig er vores lillesøster døbt, konfirmeret og begravet der, siger Pia Gregersen. En smal sag kunne man tro, men efter gentagne forsøg blev det ønske afvist af kirken, og familien måtte opgive. Indtil nu. For onsdag undskylder provst Peter Jessen, der fører tilsyn med præsterne i sognet, på vegne af sine kollegaer, som har kommunikeret med Pia Gregersen om sin mors ønske. - Der er sket en beklagelig misforståelse. Det er rigtig ærgerligt, at det er kommet hertil, siger Peter Jessen til TV2 Nord. Kirke byder alligevel velkommen Ifølge Pia Gregersen modtog familien flere upersonlige mails fra kirken og menighedsrådet, heriblandt fra sognepræsten og kordegnen, som svar på hendes forespørgsel om, hvorvidt hendes mor kunne få lov til at blive bisat i Abildgård Kirke. Er det noget, I kan genkende? - Jeg kan ikke forklare, hvorfor hun har oplevet at få upersonlige svar, svarer Peter Jessen. - Da det gik op for mig, at der var en masse hurlumhej, tog jeg en samtale med familien. Jeg kan godt forstå deres frustrationer. Da kirken afviste afdøde Alice Søjdis Jepsens sidste ønske lød svaret til familien, at hun ikke havde tilknytning nok til kirken, men det har man i mellemtiden skiftet holdning til. - Selvfølgelig vil vi komme dem i møde, siger Peter Jessen og fortsætter: - Jeg har haft en god dialog med familien og i dag onsdag tilbudt dem at afholde bisættelsen i Abildgård Kirke. For mange afvisninger og for sen en undskyldning Men det tilbud, har familien valgt at takke nej til, oplyser provst Peter Jessen. I stedet afholdes bisættelsen i Sæby Kirke, som er en del af morens bopælssogn. Efter de mange afslag og afvisninger blev det planen, eftersom familien opgav at indfri morens sidste ønske. Og den plan har de nu valgt at holde fast i, oplyser provst Peter Jessen. - De har valgt at holde fast i Sæby Kirke, så der afholdes bisættelsen efter familiens eget ønske, siger Peter Jessen, der ikke vil spekulere i, hvorfor familien ikke har valgt at takke ja til tilbuddet om at afholde bisættelsen på lørdag i Abildgård Kirke. - Det er ved at være tæt på. Her opstår fejlen Hvordan det kunne komme så vidt, er Peter Jessen i tvivl om. Alligevel har han gjort sig nogle tanker. - Typisk taler man med en bedemand og diskuterer, hvor det skal foregå. Herefter kontakter bedemanden typisk den pågældende kirke for at aftale tid og præst. - Der er noget, som er glippet der, siger Peter Jessen. Handler det om ressourcemangel? - Abildgård Kirke er kendt for at være en meget åben kirke, men der er kun én mand på skansen. Jeg ved ikke, hvorfor man ikke har kunne tilbyde kirken noget før. Sådan kan der opstå fejl eller misforståelser, siger Peter Jessen, der på lørdag skal være præst til afdødes bisættelse i Sæby Kirke. - Mit indtryk er, at vi ser frem til en fin bisættelse.
Nu tilbyder kirken alligevel at afholde bisættelsen, men familien takker nej.